ธกส.เร่งติดตามหนี้เสีย4หมื่นล้าน
คลังสั่ง ธ.ก.ส.เกาะติดหนี้เสีย 4 หมื่นล้าน มุ่งเพิ่มศักยภาพลูกหนี้ ปล่อยกู้ใหม่เน้นสมาร์ท ฟาร์มเมอร์ เอส เอ็มอีเกษตรกร
7 ก.ย. 2559

คลังสั่ง ธ.ก.ส.เกาะติดหนี้เสีย 4 หมื่นล้าน มุ่งเพิ่มศักยภาพลูกหนี้ ปล่อยกู้ใหม่เน้นสมาร์ท ฟาร์มเมอร์ เอส เอ็มอีเกษตรกร
รายงานข่าวจากกระทรวงการคลัง เปิดเผยว่า ที่ประชุมคณะกรรมการธนาคารเพื่อการเกษตรและสหกรณ์การเกษตร หรือ ธ.ก.ส. เห็นชอบแนวทางการปรับปรุงการดำเนินงานตามข้อสังเกตการประเมินผลงานของ ธ.ก.ส. ประจำปีบัญชี 2558 จากกระทรวงการคลัง ว่ากระทรวงการคลังเสนอแนะให้ ธ.ก.ส. ควรมีแนวทางในการติดตามและแก้ไขหนี้ที่ไม่ก่อให้เกิดรายได้ หรือ เอ็นพีแอล อย่างใกล้ชิด  รวมถึงให้ ธ.ก.ส.ควรส่งเสริมเกษตรกรรุ่นใหม่ (สมาร์ท ฟาร์มเมอร์) รวมทั้งผู้ประกอบการเอสเอ็มอีด้านเกษตรให้มากขึ้น รวมทั้งควรมีการประเมินผลการดำเนินงานรายโครงการ
ทั้งนี้ ธ.ก.ส.ได้ดำเนินการทั้งการป้องกัน แก้ไข และกำหนดเครื่องมือเพื่อช่วยให้หนี้เอ็นพีแอลของ ธ.ก.ส. ลดลง ผ่านการเสริมสร้างศักยภาพของเกษตรกรลูกค้า การพัฒนาความรู้ความเข้าใจทางการเงิน ให้สินเชื่ออย่างมีคุณภาพ รวมทั้งพัฒนาระบบสารสนเทศสนับสนุนการดำเนินงานและปรับโครงสร้างองค์การเพื่อดูแลทั้งระบบ
อย่างไรก็ตาม สิ้นปีบัญชี 2558 ธนาคารมีเอ็นพีแอล 4 หมื่นล้านบาท คิดเป็น 3.25% ของสินเชื่อรวม ลดลงจากที่เคยปรับตัวสูงขึ้นไปอยู่ที่ 6 หมื่นล้านบาท คิดเป็น 5.66% ของสินเชื่อรวมในช่วงเดือน ต.ค. 2558 โดย ธ.ก.ส.ได้ออกมาตรการผ่อนปรนทางด้านหนี้สินให้กับเกษตรกรที่ได้รับผลกระทบภัยแล้งและภาวะราคาสินค้าเกษตรตกต่ำกว่า 1.28 ล้านราย คิดเป็นวงเงินสินเชื่อ 1.67 แสนล้านบาท